# DANSKE BANK PRANEŠIMAS DĖL ASMENS DUOMENŲ APSAUGOS

Taikomas Lietuvoje nuo 2019 m. liepos 22 d.

**Įžanga**

Danske Bank A/S yra finansų įstaiga, kuri savo klientams siūlo finansines konsultacijas ir paslaugas.

Vykdydami savo veiklą, registruojame ir naudojame tam tikrus duomenis apie jus (asmens duomenis). Tai darome tam, kad galėtume jus kuo geriau pakonsultuoti ir pasiūlyti geriausius sprendimus, vykdyti su jumis sudarytas sutartis ir laikytis taikomų teisės aktų reikalavimų.

Jūsų duomenis ir privatumą saugome imdamiesi visų reikiamų taikomuose teisės aktuose numatytų priemonių.

Šiame Pranešime dėl asmens duomenų apsaugos išdėstyti pagrindiniai dalykai, kaip Danske Bank A/S Lietuvos filialas, kuris yra Danske Bank Grupės dalis, rūpinasi jūsų asmens duomenimis ir įstatymo jums suteikiamomis teisėmis į privatumą.

Pranešimas dėl asmens duomenų apsaugos taikomas fizinių asmenų asmens duomenims, jis netaikomas juridinių asmenų duomenims. Pranešimas dėl asmens duomenų apsaugos taip pat taikomas visiems asmens duomenims, susijusiems su fiziniais asmenimis jiems vykdant savo profesinę veiklą, pvz., su įmonės / organizacijos darbuotojais. Tokiu atveju, vykdydami savo veiklą, registruojame ir naudojame tam tikrą informaciją apie jus (asmens duomenis), kai jūs turite reikalų su mumis kaip fizinis asmuo, susijęs su mūsų Verslo klientu. Pavyzdžiui, jūs galite būti su mūsų klientu susijęs įgaliotas pasirašyti asmuo, naudos gavėjas, direktorius, darbuotojas, garantas, įkaito davėjas arba trečiasis asmuo.

Šiame Pranešime dėl asmens duomenų apsaugos vartojamos sąvokos turi tą pačią reikšmę, kaip nurodyta Bendrosiose sąlygose.

**KADA registruojame ir naudojame jūsų asmens duomenis?**

Registruojame ir naudojame duomenis apie jus, kad galėtume jus kuo geriau pakonsultuoti ir pasiūlyti jums geriausius sprendimus, apsaugotume jūsų finansus, vykdytume su jumis sudarytas sutartis ir laikytumėmės teisinių reikalavimų, kurie taikomi mums kaip finansų įstaigai.

Tai reiškia, kad registruojame ir naudojame asmens duomenis, kai:

* sudarėte arba ketinate sudaryti sutartį su mumis dėl kokios nors paslaugos arba produkto, pagal BDAR1 6.1(b) str.;
* davėte mums savo sutikimą naudoti jūsų asmens duomenis konkrečiu tikslu, pagal BDAR1 6.1(a) str.;
* turime tokią pareigą pagal įstatymus (BDAR1 6.1(c) str.), pavyzdžiui, pagal:
  + Bankų įstatymą;
  + Finansų įstaigų įstatymą;
  + Pinigų plovimo ir teroristų finansavimo prevencijos įstatymą;
  + Mokėjimų įstatymą;
  + Su nekilnojamuoju turtu susijusio kredito įstatymą;
  + Vartojimo kredito įstatymą;
  + Finansinių priemonių rinkų įstatymą;
  + Mokesčių administravimo įstatymą;
  + Dokumentų ir archyvų įstatymą;
  + Asmens duomenų teisinės apsaugos įstatymą,
* tai būtina siekiant teisėtų Danske Bank interesų, pagal BDAR1 6.1(f) str. Pavyzdžiui, tai gali būti daroma siekiant užkirsti kelią piktnaudžiavimui ir nuostoliams, sustiprinti IT ir mokėjimo saugumą ir (ar) tiesioginės rinkodaros tikslais. Tai darysime tik tuomet, jei mūsų interesas aiškiai nusvers jūsų interesą, kad mes netvarkytume jūsų asmens duomenų;
* kai jūs turite reikalų su mumis kaip fizinis asmuo, susijęs su mūsų Verslo klientu, taip pat galime tvarkyti jūsų asmens duomenis bet kuriuo iš šių tikslų, atsižvelgdami į pareigas, kurias užimdami tvarkote reikalus su mumis:
  + vykdydami savo įsipareigojimus ir teikdami paslaugas ir produktus savo klientams;
  + laikydamiesi taikomų įstatymų, įskaitant įstatymus dėl pinigų plovimo prevencijos;
  + administraciniais tikslais, įskaitant siekdami apsaugoti ir prižiūrėti savo vidines sistemas, platformas ir kitas skaitmenines programas;
  + palaikydami reikiamą saugumo lygį, kai jūs apsilankote mūsų patalpose;
  + vykdydami kontrolę, kuria siekiama užkirsti kelią sukčiavimui ir finansiniams nusikaltimams;
  + valdydami santykius su klientais, įskaitant paslaugų ir produktų rinkodarą.

**Kokius asmens duomenis registruojame ir naudojame?**

Priklausomai nuo paslaugų arba produktų, kuriuos užsakėte arba kuriais domitės, registruojame ir naudojame įvairių rūšių asmens duomenis, įskaitant:

* pagrindinius asmens duomenis, pvz., jūsų vardą, pavardę, kontaktinę informaciją ir asmens kodą;
* finansinę informaciją, pvz., pajamas, užtikrinimo priemones, skolą arba kredito reitingą;
* informaciją apie jūsų išsilavinimą, profesiją arba darbą;
* informaciją apie jūsų šeimą ir namų ūkį;
* jūsų dokumentų duomenis, pvz., asmens tapatybės dokumento, vairuotojo pažymėjimo, gimimo liudijimo kopijas;
* išsamią informaciją apie mūsų jums teikiamas paslaugas ir produktus, kaip jūs jais naudojatės ir jūsų pasirinkimus.

**Neskelbtini (ypatingi) duomenys**

Neskelbtinus (ypatingus) duomenis registruojame tik tuomet, kai mums jų reikia, kad patartumėme jums dėl produkto arba paslaugos arba jums juos pasiūlytume. Sieksime gauti aiškų jūsų sutikimą registruoti neskelbtinus (ypatingus) asmens duomenis pagal BDAR1 9.2 (a) str., nebent įstatymai leistų mums registruoti neskelbtinus (ypatingus) duomenis ir be jūsų sutikimo pagal BDAR1 9.2 (f) str., pavyzdžiui, mums pareiškiant savo teisinius reikalavimus. Neskelbtini (ypatingi) asmens duomenys, kuriuos galime registruoti, apima:

* informaciją apie narystę profsąjungoje;
* informaciją apie jūsų sveikatą ir jūsų genetiką, t. y. paveldėtas sveikatos ypatybes, ir biometrinius duomenis, pvz., veido atvaizdą;
* informaciją apie jūsų religinius ar filosofinius įsitikinimus.

Taip pat neskelbtini (ypatingi) asmens duomenys gali būti susiję su pagrindžiančia informacija, kurią jūs mums pateikiate arba sandoriais, kuriuos jūs inicijuojate, ir mes to pasekoje tokius duomenis tvarkome.

Taip pat galime registruoti kitus asmens duomenis, jei to reikia, kad galėtume jums teikti konkrečias paslaugas arba produktus, arba to iš mūsų reikalauja įstatymai.

Mūsų galimybės pasiūlyti jums geriausias konsultacijas ir sprendimus labai priklauso nuo to, kaip gerai jus pažįstame. Todėl svarbu, kad jūsų pateikiama informacija būtų teisinga ir tiksli ir kad jūs praneštumėte mums apie visus pasikeitimus.

**KoDĖL ir kaip registruojame ir naudojame jūsų asmens duomenis?**

Asmens duomenis registruojame ir naudojame, kad galėtume teikti finansines paslaugas ir produktus, įskaitant:

* mokėjimo paslaugas;
* sąskaitas;
* paskolas ir kreditus;
* skaitmeninės bankininkystės sprendimus;
* investicines paslaugas ir konsultacijas;
* draudimo paslaugas.

Taip pat registruojame ir naudojame duomenis kitai veiklai, susijusiai su tam tikrų paslaugų ir produktų teikimu, įskaitant:

* rūpinimąsi klientu, konsultacijas ir administravimą;
* kredito vertinimą;
* mūsų produktų, paslaugų ir verslo vystymą ir valdymą, įskaitant mūsų sistemų testavimą
* mūsų paslaugų ir produktų rinkodarą;
* mūsų paslaugų ir produktų įkainių ir kainų nustatymą;
* mūsų klientų identifikavimą ir patikrinimą;
* rizikos valdymą;
* negrąžintų skolų išieškojimą;
* jūsų ir Danske Bank apsaugą nuo sukčiavimo;
* teisės aktų reikalavimų laikymąsi.

Informaciją renkame tiesiogiai iš jūsų arba stebėdami jūsų veiksmus, pavyzdžiui, kai:

* pildote paraiškas arba kitas formas užsakydami paslaugas ir produktus;
* pateikiate mums konkrečius dokumentus;
* kalbate su mumis telefonu. Kai jūs skambinate mums ar mes jūsų prašymu ar dėl jūsų paklausimo skambiname jums, pokalbiai gali būti įrašomi dokumentavimo ir saugumo tikslais. Prieš darbuotojui atsiliepiant ar laukiant jūs būsite informuotas ar pokalbis bus įrašomas. Tam tikrais retais atvejais, pavyzdžiui ilgai laukiant, jūsų skambutis gali būti peradresuotas darbuotojui, kurio pokalbiai nėra įrašomi neinformuojant jūsų. . Jei kalbame su jumis apie investicines paslaugas, privalome įrašyti telefoninį pokalbį ir įrašą saugoti;
* naudojatės mūsų interneto svetaine, mobiliosiomis programėlėmis, produktais ir paslaugomis;
* dalyvaujate mūsų organizuojamose klientų apklausose arba reklaminėse akcijose
* jūs bendraujate su mumis elektroniniais kanalais, įskaitant pavyzdžiui, elektroninį paštą .

**Kiek laiko mes saugome jūsų asmens duomenis**

Jūsų duomenis saugome tik tol, kol jų reikia tuo tikslu, kuriuo duomenys buvo registruoti ir naudojami. Todėl mes saugome jūsų duomenis tol kol teikiame jums finansines paslaugas. Pasibaigus mūsų verslo santykiams su jumis mes paprastai saugome duomenis dar 7 metus dėl mums taikomų apskaitos taisyklių ir priežiūros institucijų reikalavimų.

Tam tikrais atvejais mes saugome duomenis ir ilgiau. Pavyzdžiui:

* jeigu jūsų duomenys turi būti naudojami mūsų kapitalo poreikio skaičiavimams mes galime laikyti duomenis iki 20 metų
* dėl ieškininės senaties galime duomenis saugoti iki 10 metų;
* Pagal Pinigų plovimo ir teroristų finansavimo prevencijos įstatymą, kliento tapatybę patvirtinančių dokumentų kopijos, naudos gavėjo tapatybės duomenys, išmokos gavėjo tapatybės duomenys, tiesioginio vaizdo perdavimo (tiesioginės vaizdo transliacijos) įrašas, kiti duomenys, gauti kliento tapatybės nustatymo metu, sąskaitų ir (ar) sutarčių dokumentacija (dokumentų originalai) turi būti saugomi 8 metus nuo sandorių ar dalykinių santykių su klientu pabaigos dienos; šis laikotarpis gali būti pratęstas dar iki dvejų metų.

**Tretieji asmenys ir jūsų asmens duomenys**

**Iš trečiųjų asmenų gauti asmens duomenys**

Registruojame ir naudojame iš trečiųjų asmenų gautus duomenis, pavyzdžiui, iš:

* parduotuvių, bankų, mokėjimo ir kitų paslaugų teikėjų, kai naudojatės savo kredito ir mokėjimo kortelėmis, Danske eBanko arba kitomis mokėjimo paslaugomis. Registruojame ir naudojame šiuos duomenis, kad atliktume mokėjimus ir parengtume sąskaitų ataskaitas, mokėjimo operacijų santraukas ir pan.;
* Valstybės įmonės Registrų centras tvarkomų valstybės registrų, tokių kaip Nekilnojamojo turto kadastras ir registras, Juridinių asmenų registras, Adresų registras, Gyventojų registras, Hipotekos registras ir kiti viešai prieinami šaltiniai ir registrai. Registruojame ir naudojame šiuos duomenis, pavyzdžiui, duomenų tikslumui patikrinti;
* Danske Bank Grupės įmonių (jei turime jūsų sutikimą), jungtinių skolininkų rinkmenų ir iš registrų, kuriuose kaupiama informacija apie pradelstus mokėjimus ir (ar) mokumą. Registruojame ir naudojame šiuos duomenis kredito vertinimo tikslu. Šiuos duomenis reguliariai atnaujiname;
* Danske Bank Grupės įmonių. Registruojame ir naudojame duomenis, kuriuos šios įmonės nurodo savo pranešimuose Finansinių nusikaltimų tyrimo tarnybai prie Lietuvos Respublikos vidaus reikalų ministerijos pagal pinigų plovimo prevencijos teisės aktus;
* Danske Bank Grupės įmonių ir verslo partnerių (įskaitant bankus korespondentus ir kitus bankus), jei turime jūsų sutikimą arba jei tai leidžia teisės aktai. Registruojame ir naudojame šiuos duomenis, pavyzdžiui, kad jūs galėtumėte naudotis bankų paslaugomis užsienyje.

**Tretieji asmenys, kuriems atskleidžiame jūsų asmens duomenis**

Kai kuriais atvejais galime atskleisti asmens duomenis tretiesiems asmenims tiek Danske Bank Grupės viduje, tiek už jos ribų:

* Jei paprašėte mūsų pervesti tam tikrą pinigų sumą kitiems asmenims, atskleidžiame duomenis apie jus, kurių reikia jums identifikuoti ir sutarčiai įvykdyti.
* Atskleidžiame duomenis apie jus valstybės institucijoms bei kitiems subjektams, kaip to reikalauja įstatymai ar teismo nurodymai, pagal policijos, antstolių ar kitų valdžios institucijų reikalavimus, įskaitant: institucijas, atliekančias ikiteisminio tyrimo, kriminalinės žvalgybos, žvalgybos, mokesčių administravimo, Indėlininkų ir investuotojų garantinio fondo administravimo, asmens duomenų tvarkymo priežiūros, finansų rinkos priežiūros, vartotojų ir finansų rinkos dalyvių ginčų nagrinėjimo ne teismo tvarka pagal Lietuvos banko įstatymą, pinigų plovimo ir (ar) teroristų finansavimo prevencijos funkcijas, jeigu jų reikia teisės aktuose nurodytoms funkcijoms atlikti; notarams ir antstoliams, jeigu jų reikia įstatymų nustatytoms notarų ir antstolių funkcijoms atlikti; kitoms įstaigoms pagal taikomus teisės aktus.
* Galime atskleisti duomenis su jūsų sutikimu arba jei tai leidžia galiojantys teisės aktai Danske Bank Grupės viduje ir išoriniams verslo partneriams (įskaitant bankus korespondentus ir kitus bankus).
* Jūsų asmens duomenis pateikiame į jungtines skolininkų rinkmenas, taip pat registrams, kuriuose kaupiama informacija apie pradelstus mokėjimus ir (ar) mokumą. Jei nevykdote savo įsipareigojimų Danske Bank, galime pranešti apie jus į jungtines skolininkų rinkmenas ir (ar) registrams, kuriuose kaupiama informacija apie pradelstus mokėjimus ir (ar) mokumą, taikomuose teisės aktuose nustatyta tvarka.
* Kalbant apie IT kūrimą, prieglobą ir priežiūrą, perduodame asmens duomenis duomenų tvarkytojams, įskaitant duomenų tvarkytojus trečiosiose šalyse už ES ir EEE ribų, ir tai darome perduodami asmens duomenis Danske Bank India. Užtikriname, kad jūsų teisės apsaugotos ir kad išlaikomas su tokiais duomenų perdavimais susijęs apsaugos lygis, naudojant, pavyzdžiui, standartines sutartis, kurias patvirtino Europos Komisija arba Danijos duomenų apsaugos agentūra, arba Valstybinė duomenų apsaugos inspekcija Lietuvoje. Jūs galite gauti standartinės sutarties kopiją susisiekę su mumis.
* Mes galime atskleisti jūsų duomenis kitoms šalims ta apimtimi kiek tai susiję su mūsų reikalavimo teisių perleidimu, viso ar dalies mūsų verslo (įmonės) pardavimu, susijungimu, įsigijimu ar reorganizavimu ar panašiu verslo pertvarkymu, įkaitant, bet neapsiribojant, potencialiems ar esamiems pirkėjams bei jų patarėjams.

**Profiliavimas ir automatizuoti sprendimai**

**Profiliavimas**

Profiliavimas yra mūsų naudojama automatizuoto jūsų asmens duomenų tvarkymo forma. Naudojame profiliavimą ir duomenų modeliavimą, be kita ko, šiais tikslais: kad galėtume pasiūlyti jums specifines paslaugas ir produktus, kurie atitiktų jūsų prioritetus, užkirstume kelią pinigų plovimui, nustatytume tam tikrų paslaugų ir produktų kainas, aptiktume sukčiavimą ir sukčiavimo riziką, įvertintume, kokia yra įsipareigojimų nevykdymo tikimybė, nustatytume turto vertę ir rinkodaros tikslais.

**Automatizuotas sprendimų priėmimas**

Priimdami sprendimus automatizuotai, naudojamės savo turimomis sistemomis, kad priimtume sprendimus remdamiesi mūsų apie jus turimais duomenimis. Naudojame automatizuotus sprendimus, pavyzdžiui, tvirtindami paskolas arba kredito korteles ir užkirsdami kelią sukčiavimui. Automatizuotas sprendimų priėmimas padeda mums užtikrinti, kad mūsų sprendimai būtų priimami greitai, būtų sąžiningi, veiksmingi ir teisingi pagal mūsų turimą informaciją.

**Jūsų teisės**

**Susipažinimas su savo asmens duomenimis**

Galite susipažinti su mūsų registruotais ir naudojamais savo asmens duomenimis, iš kur jie paimti ir kam naudojami. Galite gauti informacijos apie tai, kiek laiko saugome jūsų duomenis ir kas gauna duomenis apie jus, kokia apimtimi atskleidžiame duomenis Lietuvoje, Danijoje ir užsienyje. Tačiau jūsų teisę susipažinti gali riboti teisės aktai, kitų asmenų privatumo apsauga ir su mūsų verslu ir praktika susijusios priežastys. Teisė susipažinti gali būti netaikoma mūsų praktinei patirčiai, komercinėms paslaptims, taip pat vidiniams vertinimams ir medžiagai.

**Tvarkymas rankiniu būdu**

Galite susipažinti, kaip buvo priimtas automatizuotas sprendimas, ir sužinoti tokio sprendimo poveikį, taip pat turite teisę, kad bet koks automatizuotu būdu atliktas vertinimas būtų peržiūrėtas tvarkant rankiniu būdu.

**Teisė nesutikti**

Tam tikromis aplinkybėmis turite teisę nesutikti su jūsų asmens duomenų tvarkymu, įskaitant, kai mes tvarkome jūsų asmens duomenis remiantis mūsų teisėtu interesu.

Turite teisę nesutikti, kad naudotume jūsų asmeninę informaciją tiesioginės rinkodaros tikslais, įskaitant su tokiu tikslu susijusį profiliavimą.

**Danske Bank turimų duomenų ištaisymas arba ištrynimas**

Jei duomenys yra neteisingi, neišsamūs arba nesvarbūs, turite teisę reikalauti, kad duomenys būtų ištaisyti arba ištrinti, taikant esamuose įstatymuose numatytus apribojimus ir teises tvarkyti duomenis. Šios teisės vadinamos: „teisė reikalauti ištaisyti duomenis“, „teisė reikalauti ištrinti duomenis“ arba „teisė būti pamirštam“.

**Naudojimo apribojimas**

Jei manote, kad mūsų apie jus registruoti duomenys yra neteisingi arba nesutikote su duomenų naudojimu, galite pareikalauti, kad naudodami šiuos duomenis apsiribotume vien saugojimu. Naudojimas apsiribos vien saugojimu, iki kol bus nustatytas duomenų teisingumas arba bus patikrinta, ar mūsų teisėti interesai nusveria jūsų interesus.

Jei turite teisę reikalauti, kad mūsų apie jus registruoti duomenys būtų ištrinti, vietoj to galite reikalauti, kad naudodami šiuos duomenis apsiribotume vien saugojimu. Jei mums reikia pasinaudoti mūsų apie jus registruotais duomenimis vien teisiniam reikalavimui pareikšti, taip pat galite reikalauti, kad bet koks kitas šių duomenų naudojimas apsiribotų vien saugojimu. Tačiau galime turėti teisę juos naudoti ir kitaip, kad pareikštume savo teisinį reikalavimą, arba jei jūs davėte tam savo sutikimą.

**Sutikimo atšaukimas**

Galite bet kuriuo metu atšaukti savo sutikimą atskleisti duomenis, kai tokiam atskleidimui reikia jūsų sutikimo. Atkreipiame dėmesį, kad jei atšauksite savo sutikimą, gali būti, kad negalėsime jums pasiūlyti tam tikrų paslaugų arba produktų. Tačiau atkreipiame dėmesį, kad ir toliau naudosime jūsų asmens duomenis, pavyzdžiui, vykdydami su jumis sudarytą sutartį arba jei to iš mūsų reikalauja įstatymai.

**Duomenų perkeliamumas**

Jei naudojame duomenis jums sutikus arba sudarius sutartį ir duomenų tvarkymas yra automatizuotas, turite teisę gauti savo pateiktų duomenų kopiją elektroniniu kompiuterio skaitomu formatu.

**Pakeitimai**

Mes nuolat atnaujiname šį Pranešimą. Pakeitus Pranešimą yra pakeičiama Pranešimo viršuje esanti jo taikymo data. Pakeitimai jums ir jūsų duomenims bus taikomi nedelsiant. Jeigu pakeitimai turės poveikį tam kaip tvarkomi jūsų duomenys mes imsimės protingų priemonių jus informuoti apie tokius pakeitimus.

**Kontaktinė informacija ir kaip pasiskųsti**

Visuomet kreipkitės į mus, jei turite klausimų apie savo su privatumu susijusias teises ir apie tai, kaip mes registruojame ir naudojame asmens duomenis. Galite kreiptis į mūsų Duomenų apsaugos pareigūną rašydami šiuo adresu:

**Danske Bank A/S**

Holmens Kanal 2-12, DK-1092 Kopenhaga K, Danijos Karalystė

el. paštas: [DPOfunction@danskebank.com](mailto:DPOfunction@danskebank.com)

Jei esate nepatenkinti tuo, kaip registruojame ir naudojame jūsų asmens duomenis ir jūsų bendravimas su Duomenų apsaugos pareigūnu nedavė patenkinamo rezultato, galite kreiptis į mūsų skundų skyrių rašydami arba skambindami:

**Danske Bank A/S Lietuvos filialas**

Saltoniškių g. 2, 08500 Vilnius, Lietuva

el. paštas: [info@danskebank.lt](mailto:info@danskebank.lt)

tel.: +370 5 215 6666

interneto svetainė: [www.danskebank.lt](http://www.danskebank.lt)

Taip pat galite pateikti skundą šiuo adresu:

**Valstybinė duomenų apsaugos inspekcija**

L. Sapiegos g. 17, 10312, Vilnius , Lietuva

tel.: +370 5 271 2804, faks.: +370 5 261 9494

el. paštas: [ada@ada.lt](mailto:ada@ada.lt)

# interneto svetainė: [www.ada.lt](http://www.ada.lt)